Nord-Pas-de-Calais

She fer jeh ny 27 ardjyn 'sy Rank eh Nord-Pas-de-Calais (Fockley magh ayns Frangish: [nɔʁ pa də kalɛ] ( eaisht); Ollanish: Noord-Nauw van Calais). T'eh jeant seose jeh 2 rheynn — Nord as Pas-de-Calais. T'eh soit ayns twoaie yn çheer eddyr y Velg 'sy twoaie as 'sy niar, Picardie 'sy jiass, Mooir yn Eeaght 'sy neear as Mooir Hostyn 'sy twoaie. Va'n chooid smoo jeh'n ard ny cooid jeh'n Çheer Injil Yiassagh çheusthie jeh ny Çheeraghyn Injilley. Beggan er veggan, haink yn ard dy ve ny chooid jeh'n Rank eddyr ny bleeantyn 1477 as 1678. She ard gloo chummaltit t'ayn lesh 323.7 deiney cummal ayns dagh kilomeadar kerrinagh. Ta'n ard 12,400 km2 er eaghtyr as ta ny smoo na kiare millioon cummaltee ayn. Cummaltee valjagh ad 83% jeh lught cummaltit yn ard. She Lille y chaayr smoo as meoiraght, ny preeu-valley, yn ard. She Calais y nah chaayr smoo as eh ny chree laaragh son traght as cohionneeaght eddyr mooar-heer yn Oarpey as y Vretyn Vooar raad ta'n Douvyr ny hoie 42 km (26 mi) harrish y vooir; ta Eayninyn Baney yn Douvyr so-akin veih Calais er laa gial braew. T'ad Valenciennes, Lens, Douai, Béthune, Dunkerque, Maubeuge, Boulogne, Arras, Cambrai as Saint-Omer ny baljyn mooarey elley t'ayn. Çheer-oaylleeaght Soiaghey Ta Nord-Pas-de-Calais ny hoie ayns kione twoaie yn Rank. T'eh jeant seose jeh ny rheynnyn Nord as Pas-de-Calais. Myrane lesh shen, t'eh jeant seose jeh ny coondaeghyn shenndeeagh Artois, Boulogne, yn Flandyryn as Hainaut. T'eh soit eddyr ny linnaghyn dowan-lheead 50°N as 51°N as t'eh goll er sheeyney magh harrish 12,414 km2 dy hallooin, ny 2.35% jeh eaghtyr y Rank. Myrane lesh y chooid elley jeh'n Rank Oarpagh t'eh ny hoie ayns cryss-hraa yn Oarpey Veanagh (UTC+1; UTC+2 rere traa tashtey yn touree). T'eh çhemmit liorish Mooir yn Eeaght 'sy neear as Mooir Hostyn 'sy twoaie. She Côte d'Opale ("Y Coose Opalagh") yn ennym ta currit er y choose shen as eh 140 km er lhiurid. Er y thalloo ta'n ard goll er çhemmal rish y Velg er feie 350 km veih Bray-Dunes 'sy niar hwoaie shiar yiass gys Anor 'sy niar yiass. 'Sy jiass cha nel yn ard çhemmal agh rish ny rheynnyn Somme as Aisne 'syn ard Picardie. Deyn-oaylleeaght 'Sy vlein 2005, va 75% jeh cummaltee yn ard cummal ayns ardjyn baljagh as va ny smoo na fer ass dagh daa 'er cummal ayns baljyn lesh ny smoo na 100,000 deiney. Er 1 Jerrey Geuree 2008, va 4.02 millioon cummaltee 'syn ard. Baljyn Ardjyn baljagh Imraaghyn